SET พรุ่งนี้ทรงตัวรอความชัดเจน Brexit
โบรกฯคาด ดัชนีพรุ่งนี้ยังคงแกว่งตัวผันผวนในกรอบ รอดูความชัดเจนของการโหวต Brexit ซึ่งสำหรับตลาดหุ้นไทยคาดว่าจะตอบรับปัจจัยของความชัดเจนในเรื่อง Brexit ได้ในช่วงเช้าวันศุกร์นี้ พร้อมให้แนวต้าน 1,430-1,440 จุด แนวรับ 1,410-1,420 จุด
22 มิ.ย. 2559

น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์ บล.ฟิลลิป (ประเทศไทย) เปิดเผยถึงดัชนีหุ้นไทยในภาคเช้า (22 มิ.ย.) เคลื่อนไหวในแดนบวกเป็นส่วนใหญ่ และในช่วงบ่ายปรับตัวลดลงและเคลื่อนไหวในกรอบแคบ โดยส่วนหนึ่งคาดว่าจะมาจากแรงขายทำกำไรในช่วงบ่ายเป็นส่วนใหญ่ ซึ่งอาจจะมาจากปัจจัยความกังวลการลงประชามติในอังกฤษเกี่ยวกับการถอนตัวจากสหภาพยุโรป (Brexit) ที่ยังคงกดดันและมีน้ำหนักอย่างมากในช่วงนี้ ส่วนปัจจัยอื่น ๆ ยังไม่มีผลอย่างมีนัยสำคัญต่อการลงทุนในตลาดหุ้น
ด้านตลาดหุ้นอื่นในภูมิภาคเอเชียวันนี้มีตลาดหุ้นที่ดัชนีปรับตัวเพิ่มขึ้น และตลาดหุ้นที่ดัชนีปรับตัวลดลงคละกัน โดยมาจากปัจจัยภายในของแต่ละประเทศ แต่ปัจจัยเรื่อง Brexit ยังคงกดดันตลาดภูมิภาคอยู่บ้างเช่นเดียวกัน
แนวโน้มตลาดหุ้นไทยในวันพรุ่งนี้คาดว่าดัชนียังคงแกว่งตัวผันผวนในกรอบ รอดูความชัดเจนของการโหวต Brexit ซึ่งสำหรับตลาดหุ้นไทยคาดว่าจะตอบรับปัจจัยของความชัดเจนในเรื่อง Brexit ได้ในช่วงเช้าวันศุกร์นี้ พร้อมให้แนวต้าน 1,430-1,440 จุด แนวรับ 1,410-1,420 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
THAI ปิดที่ 22.50 บาท เพิ่มขึ้น 2.10 บาท
BANPU ปิดที่ 14.00 บาท เพิ่มขึ้น 0.20 บาท
SCB ปิดที่ 131.50 บาท ลดลง 1.50 บาท
BEM ปิดที่ 6.70 บาท เพิ่มขึ้น 0.35 บาท
JAS ปิดที่ 5.75 บาท เพิ่มขึ้น 0.05 บาท